ไฟแนนซ์ทูเดย์
สงครามประสาทระหว่างคลังและแบงก์ชาติ ยังไม่จบลงง่ายๆ แม้จะดูเหมือนลงเอยการแก้ไขปัญหาค่าเงินบาทด้วยดี
29 เม.ย. 2556

โดย...ช.ชดา
...สงครามประสาทระหว่างคลังและแบงก์ชาติ ยังไม่จบลงง่ายๆ แม้จะดูเหมือนลงเอยการแก้ไขปัญหาค่าเงินบาทด้วยดี แต่ตราบใดที่ยังไม่บรรลุวัตถุประสงค์ให้แบงก์ชาติลดดอกเบี้ย การบีบคั้นทางวาจาตามหน้าสื่อก็จะเกิดขึ้นอย่างต่อเนื่อง
...ดร.ประสาร ไตรรัตน์วรกุล ผู้ว่าการแบงก์ชาติ มีสีหน้าเรียบเฉยตลอดสัปดาห์ ไม่มีอาการอื่นใดให้เห็น นอกจากพูดน้อย แม้จะเจอแรงบีบเค้นหนัก แต่ก็ได้กำลังใจจากทั้งคนในและคนนอกล้นหลาม 
...ค่าเงินบาทปลายสัปดาห์ที่แล้วอ่อนค่าฮวบลงมารวดเดียว จาก 28.55 บาทต่อเหรียญสหรัฐ เหวี่ยงขึ้นไป 29.29 บาทต่อเหรียญสหรัฐ โดยที่ไม่ต้องใช้เงินแทรกแซงให้สูญเปล่า เพราะข่าวแตกออกมาก่อนว่า แบงก์ชาติเตรียมวางมาตรการคุมตลาดตราสารหนี้ นักเก็งกำไรก็แตกตื่นขายตราสารออกทันที นี่แหละหนานักเก็งกำไร 
...ส่วนที่รุมสกรัมให้แบงก์ชาติลดดอกเบี้ยแบบแท็กทีมของคลังกับสภาอุตสาหกรรมฯ นั้น โดยข้อเท็จจริงไม่ต้องไปทำอะไร การประชุมคณะกรรมการนโยบายการเงิน (กนง.) ในเดือน พ.ค. จะได้เห็นการลดดอกเบี้ยแน่นอน เพราะสินเชื่ออสังหาริมทรัพย์เริ่มลดความร้อนแรงลงบ้างแล้ว หลังจากเจอส่งสัญญาณด้วยวาจาของแบงก์ชาติไปหลายรอบ ธนาคารพาณิชย์ก็เริ่มระมัดระวัง
สิ่งที่แบงก์ชาติกลัวคือฟองสบู่ หากลดดอกเบี้ยไปแล้ว เงินไหลออกไปเก็งกำไรหุ้นและอสังหาริมทรัพย์ นักลงทุนและกลุ่มทุนการเมืองที่ใช้ตลาดหุ้นเป็นแหล่งระดมทุนคงชอบใจ แต่คนที่ไม่ได้อะไรคือประชาชน ที่จะเจอเงินเฟ้อพุ่งพรวดพราด 
...การพยายามแสดงบทบาททางการเมืองของรัฐบาล กดดันให้ กนง. เรียกประชุมนัดพิเศษเพื่อลดดอกเบี้ย เป็นความพยายามที่แบงก์ชาติไม่ตอบสนอง ดูตามเกมแล้วเป็นศึกของศักดิ์ศรี หากแบงก์ชาติทำตามต้องการ ก็เท่ากับยอมให้การเมืองเข้าแทรก มีผลต่อความน่าเชื่อถือทันที 
...วรภัค ธันยาวงษ์ กรรมการผู้จัดการ ธนาคารกรุงไทย ดึงมือดีจากธนาคารไทยพาณิชย์มาเป็นรองกรรมการผู้จัดการ เพื่อมาช่วยทำตลาดลูกค้ารายย่อยที่ธนาคารกรุงไทย เธอเป็นผู้บริหารหญิง ชื่อนำหน้า “ป” ขับเมอร์เซเดสเบนซ์สีขาว อยากรู้ว่าใครไปสืบเอาเอง